Hrvatska je ponovno ostala neporažena u susretu protiv Italije, ali ostaje dojam da je mogla i do sva tri boda. Kako je nastavljena ta tradicija, nastavljena je i ona u kojoj Italija nije izgubila susret na San Siru. Pogodak Perišića donio je Hrvatskoj bod, imao je Perišić meč loptu u završnici susreta koji su obilježili neredi hrvatskih navijača u više navrata...

Hrvatska je stigla do željenog cilja, napušta Italiju neporažena. Dobra predstava Hrvatske koja je igrala više od sat vremena bez ozlijeđenog Luke Modrića, imala prilika, ali nije uspjela uzeti sva tri boda.

Niko Kovač odlučio se za "bugarsku postavu", ipak nije vidio od prve minute neke igrače koje je zazivala javnost, no Hrvatska je započela kako se nadao.

Uspjela se u početnim minutama naša reprezentacija nametnuti, imala je više loptu u nogama i prva je prijetila. Udarcima izvana Buffonovu pažnju izazvali su Ivan Rakitić i Luka Modrić, ali Buffon je to obranio.

I onda je Italija iz svog prvog napada stigla do vodstva. U 11. minuti neodlučna reakcija hrvatske obrane je kažnjena. Zaza je primio loptu i zapucao, ona se odbila od bloka i vratila njemu, a on je odmah prosljeđuje do Antonija Candreve koji sjajno gađa kut s 20 metara.

No srećom Hrvatska je uspjela odmah uzvratiti. Rakitić je dao loptu na lijevu stranu za Perišića koji ulazi malo u sredinu i iznenađuje Buffona koji nije bio spreman i lopta ispod njega ulazi u gol.

Sredinom prvog poluvremena šok za našu reprezentaciju, na travnjaku je ostao Luka Modrić, bilo je odmah jasno da neće moći nastaviti. Pokušao je, istrčao kratki sprint i odmah se uhvatio za preponu i pokazao da treba zamjenu.

U igru je ušao Mateo Kovačić i Hrvatskoj je trebalo vremena da ponovno uspostavi igru. Za to vrijeme Talijani su koristili loša postavljanja Pranjića i dva puta vrlo opasno ubacivali s desne strane svojeg napada, srećom bez završnice.

Završnica poluvremena ponovno je pripala Hrvatskoj koja u 45 minuti dolazi do velike prilike. Perišić ubacuje na Mandžukića koji nadskače Buffon i lopta dolazi do Olića, no njegov udarac glavom s gol linije čisti Ranocchia.

Prvih 20 minuta u drugom dijelu Hrvatska je imala apsolutnu kontrolu. Italija praktički nije mogla izaći sa svoje polovice, nerijetko re branila sa šest-sedam igrača u kaznenom prostoru, ali lopta nije htjela u gol.

Blizu je bio Kovačić kada je Candreva pokušao izbiti loptu, a ona se odbila od Kovačića prema golu, ali Buffon lijepom paradom spašava. Uslijedilo je razdoblje visokog pritiska Hrvatske, Talijani su gubili loptu lakoćom i nikako nisu mogli doći do posjeda.

No Hrvatska nije igrala dovoljno okomito i nije bilo onih pravih prilika iako je u nekoliko navrata mirisalo da bi moglo biti opasnije.

I dok je kontrolirala utakmicu i bila je bliže vodstvu nego Talijani, huligani su odradili svoj dio posla. Po drugi put su zasuli travnjak bakljama, susret je prekinut i nakon vijećanja ipak je uslijedio nastavak. Na sekundu-dvije jer je ponovno doletjela nova baklja i Kuipers je prekinuo utakmicu na dobrih 15 minuta uz ozbiljnu prijetnju konačnog prekida.

Puno bolje Talijani su krenuli nakon prekida, dva puta je opasno prijetio El Shaarawy, ali Vida je požrtvovno blokirao.

Dugo je trebalo Hrvatskoj da dođe k sebi i u 86. minuti Perišić ima priliku utakmice. Rakitić ga je savršeno proigrao, ovaj malo iskosa došao pred Buffona i gađao suprotni kut, ali lopta je otišla pokraj vratnice.